SL Uradni list Evropske unije L 227/7

ODLOČBA KOMISIJE

z dne 28. avgusta 2009

o spremembi Odločbe 2004/211/ES glede vnosov za Brazilijo in Mauritius na seznamu tretjih držav in delov tretjih držav, iz katerih je dovoljen uvoz živih kopitarjev ter semena, jajčnih celic in zarodkov vrste kopitarji v Skupnost

(notificirano pod dokumentarno številko C(2009) 6385)

(Besedilo velja za EGP)

(2009/624/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (1), ter zlasti člena 12(1) in (4), uvodne izjave člena 19 ter točk (i) in (ii) člena 19 Direktive,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (2), in zlasti člena 17(3)(a) Direktive,

ob upoštevanju naslednjega:

(1) Odločba Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji (3), določa seznam tretjih držav ali delov tretjih držav, iz katerih države članice odobrijo začasen sprejem registriranih konjev, ponovni vstop registriranih konjev po začasnem izvozu, uvoz kopitarjev za zakol, uvoz registriranih kopitarjev in kopitarjev za rejo in proizvodnjo ter uvoz semena, jajčnih celic in zarodkov vrste kopitarji.

(2) V skladu s členom 13(1)(c) Direktive 90/426/EGS in točko 2 dela A poglavja II Priloge D k Direktivi 92/65/EGS morajo kopitarji ter seme, jajčne celice in zarodki vrste kopitarji prihajati iz tretjih držav ali delov njihovega ozemlja, ki so bili vsaj 6 mesecev prosti smrkavosti.

(3) Brazilija je 5. septembra 2008 obvestila Svetovno organizacijo za zdravje živali (OIE) o potrditvi primera smrkavosti pri konju iz predmestja São Paula v zvezni državi São Paulo. Komisija je za nadaljnji uvoz kopitarjev, njihovega semena, jajčnih celic in zarodkov iz delov Brazilije, ki so prosti bolezni, sprejela Odločbo 2008/804/ES (4), s katero je bila zvezna država São Paulo izključena s seznama ozemelj v Braziliji iz Priloge I k odločbi 2004/211/ES.

(4) Zaradi informacij in jamstev, ki jih je predložila Brazilija, in ob upoštevanju, da je od odkritja smrkavosti in uničenja okužene živali preteklo vsaj šest mesecev, je treba zvezno državo São Paulo ponovno uvrstiti na seznam ozemelj iz Priloge I k Odločbi 2004/211/ES, da se ponovno omogoči uvoz kopitarjev ter semena, jajčnih celic in zarodkov vrste kopitarji iz tega dela ozemlja v Braziliji. Vnos za Brazilijo v Prilogi I k Odločbi 2004/211/ES je zato treba ustrezno spremeniti.

(5) Na misiji veterinarske inšpekcije na Mauritiusu so bile ugotovljene pomanjkljivosti, zaradi katerih se zahteva omejitev vnosa kopitarjev iz navedene države v Skupnost za registrirane konje, ki so v skladu s pogoji zdravstvenega varstva živali iz Priloge II(E) k Odločbi Komisije 93/197/EGS z dne 5. februarja 1993 o pogojih zdravstvenega varstva živali in izdajanju zdravstvenih spričeval pri uvozu registriranih kopitarjev ter kopitarjev za pleme in proizvodnjo (5). V navedenih pogojih se zaradi preprečitve vnosa bolezni v Skupnost med drugim zahteva, da konj polne tri mesece prebiva na kmetijskih gospodarstvih pod veterinarskim nadzorom, pred izvozom pa v odobrenem centru za osamitev, zaščiten pred vektorskimi insekti. Vnos za Mauritius v Prilogi I k Odločbi 2004/211/ES je zato treba ustrezno spremeniti.

(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Priloga I k Odločbi 2004/211/ES se spremeni:

1. Vnos za Brazilijo se nadomesti z naslednjim: „BR Brazilija BR-0 Cela država — — — — — — — — — BR-1 Zvezne države: Rio Grande do Sul, Santa Catarina, Paraná, São Paulo, Mato Grosso do Sul, Goiás, Minas Gerais, Rio de Janeiro, Espírito Santo, Rondônia, Mato Grosso D X X X X X X X X X“

2. Vnos za Mauritius se nadomesti z naslednjim: „MU Mauritius MU-0 Cela država E — — X — — — — — —“

Člen 2

Ta odločba je naslovljena na države članice.

V Bruslju, 28. avgusta 2009 Za Komisijo Androulla VASSILIOU Članica Komisije

(1) UL L 224, 18.8.1990, str. 42.

(2) UL L 268, 14.9.1992, str. 54.

(3) UL L 73, 11.3.2004, str. 1.

(4) UL L 277, 18.10.2008, str. 36.

(5) UL L 86, 6.4.1993, str. 16.